CASHe എന്ന മൊബൈൽ ആപ്പാണ് ഇത്തരമൊരു സംവിധാനം ഒരുക്കിയിരിക്കുന്നത് . സാമൂഹ്യമാധ്യമങ്ങളിലെ ഇടപെടൽ , ഫേസ്ബുക്കിലെ സുഹൃത്തുക്കളുടെ എണ്ണം , നിങ്ങൾ അവിടെ പ്രകടിപ്പിക്കുന്ന അഭിപ്രായങ്ങൾ , നിങ്ങളുപയോഗിക്കുന്ന മൊബൈൽ ഫോൺ , ഫോണിൽ ഇൻസ്റ്റാൾ ചെയ്തിരിക്കുന്ന ആപ്ലിക്കേഷനുകൾ അവയെല്ലാമാണ് CASHe വഴി ലോൺ കിട്ടുന്നതിന്റെ മാനദണ്ഡം . ഈ വിവരങ്ങളുടെ അടിസ്ഥാനത്തിൽ CASHe നിങ്ങൾക്ക് ഒരു ക്രെഡിറ്റ് റേറ്റിങ് നൽകും . ലോൺ എടുക്കാവുന്ന പരമാവധി തുകയും നിങ്ങളിൽ നിന്ന് ഈടാക്കുന്ന പലിശയും ഈ റേറ്റിങിന്റെ അടിസ്ഥാനത്തിൽ തീരുമാനിക്കും . ഒരാൾ ഇതുവരെ ബാങ്ക് ലോണോ ക്രെഡിറ്റ് കാർഡുകളോ എടുത്തിട്ടില്ലെന്നതടക്കമുള്ള കാര്യങ്ങൾ നോക്കി അയാൾക്ക് ലോൺ അനുവദിക്കാതിരിക്കുന്നത് ശരിയല്ലെന്നാണ് CASHe ചെയർമാർ രാമൻ കുമാർ പറയുന്നത് . ഏഴു മാസങ്ങൾക്ക് മുമ്പാണ് CASHe പ്രവർത്തനം ആരംഭിച്ചത് . 15 മുതൽ 90 വരെ ദിവസങ്ങളുടെ കാലയളവിലാണ് വായ്പ അനുവദിക്കുന്നത് . സിബിൽ അടക്കം ഒരു ക്രെഡിറ്റ് റേറ്റിങ് ഏജൻസികളുടെയും പിൻബലമില്ലാത്ത യുവ പ്രൊഫഷണലുകളെയാണ് CASHe ലക്ഷ്യമിടുന്നത് . 30 മുതൽ 36 ശതമാനം വരെയാണ് പലിശ ഈടാക്കുന്നതെന്ന് മാത്രം . എന്നാൽ സാമൂഹ്യ മാധ്യമങ്ങളിലെ ഇടപെടൽ പരിശോധിച്ച ശേഷം ഇത് 15 ശതമാനം വരെയായി കുറയാനും സാധ്യതയുണ്ട് . സ്ഥിരം വായ്പയെടുക്കുന്ന പതിനായിരത്തോളം ഉപഭോക്താക്കൾ തങ്ങൾക്കുണ്ടെന്നാണ് CASHe അവകാശപ്പെടുന്നത് . പ്രതിദിനം 20 ലക്ഷം രൂപ വായ്പയായി അനുവദിക്കാറുണ്ടത്രെ . റിസർവ് ബാങ്ക് നിർബന്ധമാക്കിയ രേഖകളായ പാൻ കാർഡ് , ആധാർ കാർഡ് , സാലറി സ്ലിപ്പ് , ബാങ്ക് സ്റ്റേറ്റ്മെന്റ് എന്നിവ CASHeയിലു നൽകേണ്ടി വരും . റിസർവ് ബാങ്കിന്റെ അംഗീകാരത്തോടെ പ്രവർത്തിക്കുന്ന ബാങ്കിങ് ഇതര ധനകാര്യ സ്ഥാപനമായ വൺ ക്യാപിറ്റൽ വഴിയാണ് പണം നൽകുന്നത് .